Title: ประกาศสำนักนายกรัฐมนตรี เรื่อง การเลือกและแต่งตั้งกรรมการผู้ทรงคุณวุฒิในคณะกรรมการควบคุมเครื่องดื่มแอลกอฮอล์ พ.ศ. 2551

ประกาศสำนักนายกรัฐมนตรี

ประกาศสำนักนายกรัฐมนตรี
เรื่อง
การเลือกและแต่งตั้งกรรมการผู้ทรงคุณวุฒิในคณะกรรมการควบคุมเครื่องดื่มแอลกอฮอล์
พ.ศ. ๒๕๕๑

เพื่อให้การเลือกและแต่งตั้งกรรมการผู้ทรงคุณวุฒิในคณะกรรมการควบคุมเครื่องดื่มแอลกอฮอล์
พ.ศ. ๒๕๕๑ เป็นไปด้วยความเรียบร้อยและโปร่งใส อาศัยอำนาจตามความในมาตรา ๔ และมาตรา
๑๐ (๕) แห่งพระราชบัญญัติควบคุมเครื่องดื่มแอลกอฮอล์ พ.ศ. ๒๕๕๑ นายกรัฐมนตรี จึงออกประกาศไว้
ดังต่อไปนี้

ข้อ ๑  ในประกาศนี้
คณะกรรมการ หมายความว่า
คณะกรรมการดำเนินการจัดให้มีกรรมการผู้ทรงคุณวุฒิในคณะกรรมการควบคุมเครื่องดื่มแอลกอฮอล์
ผู้อำนวยการ หมายความว่า
ผู้อำนวยการสำนักงานคณะกรรมการควบคุมเครื่องดื่มแอลกอฮอล์
สำนักงาน หมายความว่า
สำนักงานคณะกรรมการควบคุมเครื่องดื่มแอลกอฮอล์

ข้อ ๒  ให้มีคณะกรรมการคณะหนึ่งเรียกว่า คณะกรรมการดำเนินการจัดให้มีกรรมการผู้ทรงคุณวุฒิในคณะกรรมการควบคุมเครื่องดื่มแอลกอฮอล์ ประกอบด้วย
(๑) ปลัดกระทรวงสาธารณสุข                                                    เป็นประธานกรรมการ
(๒) อธิบดีกรมควบคุมโรค                                          เป็นกรรมการ
(๓)
ผู้แทนกระทรวงการพัฒนาสังคมและความมั่นคงของมนุษย์   เป็นกรรมการ
(๔) ผู้แทนกระทรวงมหาดไทย                                     เป็นกรรมการ
(๕) ผู้แทนสำนักงานคณะกรรมการคุ้มครองผู้บริโภค              เป็นกรรมการ
(๖) ผู้แทนสำนักงานคณะกรรมการสุขภาพแห่งชาติ              เป็นกรรมการ
(๗)
ผู้แทนสำนักงานกองทุนสนับสนุนการสร้างเสริมสุขภาพ     เป็นกรรมการ
(๘) ผู้อำนวยการ                                                   เป็นกรรมการ
                                                                 และเลขานุการ

ข้อ ๓  ให้คณะกรรมการมีอำนาจหน้าที่
สรรหาผู้ที่สมควรแต่งตั้งเป็นกรรมการผู้ทรงคุณวุฒิในคณะกรรมการควบคุมเครื่องดื่มแอลกอฮอล์
พ.ศ. ๒๕๕๑ จากผู้ที่มีความรู้ความสามารถและประสบการณ์ ด้านการแพทย์
จิตวิทยาหรือการสาธารณสุข ด้านสังคมสงเคราะห์ สังคมศาสตร์ เศรษฐศาสตร์หรือนิเทศศาสตร์
ด้านการศึกษา การศาสนาหรือวัฒนธรรม ด้านละหนึ่งคน

ข้อ ๔  การสรรหาผู้ทรงคุณวุฒิตามข้อ ๓
ให้คำนึงถึงความรู้ ความสามารถและประสบการณ์
รวมทั้งไม่เคยมีพฤติกรรมที่เป็นปฏิปักษ์ต่อเจตนารมณ์ของกฎหมายว่าด้วยการควบคุมเครื่องดื่มแอลกอฮอล์
โดยดำเนินการดังนี้
(๑)
ให้เลขานุการคณะกรรมการทำการรวบรวมรายชื่อผู้ทรงคุณวุฒิตามข้อ ๓ ด้านละไม่น้อยกว่า
๓ คน
(๒)
ให้เลขานุการคณะกรรมการพิจารณาความครบถ้วนถูกต้องของเอกสารหลักฐาน ทั้งคุณสมบัติและคุณวุฒิของบุคคลตาม
(๑)
(๓)
ให้คณะกรรมการประชุมเพื่อคัดเลือกผู้ทรงคุณวุฒิตาม (๑) ให้เหลือด้านละ ๑ คน และเสนอรายชื่อผู้ทรงคุณวุฒิให้นายกรัฐมนตรีแต่งตั้งต่อไป

ข้อ ๕[๑]  ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๑๔
พฤศจิกายน พ.ศ. ๒๕๕๑
สมชาย  วงศ์สวัสดิ์
นายกรัฐมนตรี

ปริยานุช/จัดทำ
๒ ธันวาคม ๒๕๕๑

โชติกานต์/ปรับปรุง
๒ พฤษภาคม ๒๕๖๐

[๑] ราชกิจจานุเบกษา
เล่ม ๑๒๕/ตอนพิเศษ ๑๘๒ ง/หน้า ๙๐/๒๘ พฤศจิกายน ๒๕๕๑